Det stigende pres på sundhedsvæsenet har nu fået Regionshospitalet i Hjørring til at oprette ni nye stillinger. De nye kolleger er såkaldte servicevagter, som skal overtage funktioner fra sygeplejerskerne, der så får tid til de egentlige opgaver for en sygeplejerske - nemlig at passe så godt på de indlagte patienter som overhovedet muligt. Frederik Bonniksen er en af dem. En af dagens opgaver for virksomhedsserviceassistenten ligger lige for: - Det er en udskrivning, jeg skal ind og tage. Når patienten er blevet udskrevet, så skal vi ind og gøre rent og klar til næste patient, fortæller han om opgaven. Og netop sådan en type opgave er ifølge en ledende sygeplejerske til stor gavn for sundhedspersonalet. - Typisk falder det jo sammen, så vi knap nok kan få at få patienterne ud af døren, inden det næste hold triller ind. Derfor er det en kæmpestor hjælp, at vi har tid til at tage imod patienterne og ikke skal bruge tiden på at tømme senge og sengelinned og så videre, siger Ann Engkjær, der er afsnitsledende sygeplejerske på Regionshospital Nordjylland i Hjørring. Vil have gjort ordning permanent Sygehuset i Hjørring har da også indtil videre haft stor succes med at ansætte kolleger, der primært tager sig af rengøring og oprydning. - Vi kan mærke, at sygeplejerskerne er glade for at se os. De smiler til os, og rigtig mange siger tak, når vi kommer. For de ved, vi er her for at hjælpe, og vi frigiver de hænder, de har brug for, siger Frederik Bonniksen. Som ledende sygeplejerske er Ann Engkjær glad for al den hjælp, hun kan få på afdelingen. - I den her tid, hvor vi mangler plejepersonale, og vi skal prioritere vores tid, fordi der er mange patienter også, så gør det, at vi kan koncentrere os om de patientnære opgaver. Servicevagterne er spredt ud på alle afdelingerne i huset. En løsning, der klart er den rigtige - mener Ann Engkjær. - Jeg tænker, det her er en løsning, der bør være permanent, fordi det frigiver så meget tid. VIDEO: Se debatmagasinet Fokus - om manglen på varme hænder i sundhedsvæsenet:

Referat:
De nye servicevagter på Regionshospitalet i Hjørring skal tage tidskrævende opgaver fra sygeplejerskerne, der så kan koncentrere sig om patienterne.